РЕГЛАМЕНТ (ЕО) № 866/2007 НА СЪВЕТА
от 23 юли 2007 година
за изменение на Регламент (ЕО) № 234/2004 относно някои ограничителни мерки по отношение на Либерия
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално членове 60 и 301 от него,
като взе предвид Обща позиция 2007/93/ОВППС от 12 февруари 2007 г. за подновяване и изменение на някои ограничителни мерки, наложени на Либерия (1),
като взе предвид предложението на Комисията,
като има предвид, че:
(1)
Обща позиция 2004/137/ОВППС на Съвета от 10 февруари 2004 г. относно ограничителните мерки, наложени на Либерия (2), предвиди изпълнение на мерките, посочени в Резолюция на Съвета за сигурност на ООН 1521 (2003) относно Либерия, включително оръжейно ембарго и забрана на предоставянето на техническа и финансова помощ, свързана с военни дейности.
(2)
В съответствие с Резолюции на Съвета за сигурност на ООН 1647 (2005), 1683 (2006), 1689 (2006) и 1731 (2006) Общи позиции 2006/31/ОВППС (3) на Съвета, 2006/518/ОВППС (4) и 2007/93/ОВППС потвърдиха ограничителните мерки от Обща позиция 2004/137/ОВППС за допълнителен период от време и предвидиха някои изменения.
(3)
Регламент (ЕО) № 234/2004 (5) на Съвета забранява предоставянето на Либерия на техническа и финансова помощ, свързана с военни действия, и вноса на необработени диаманти от Либерия.
(4)
С оглед на събитията в Либерия Съветът за сигурност на ООН прие на 20 декември 2006 г. Резолюция 1731 (2006), чрез която поднови ограничителните мерки, наложени с Резолюция на Съвета за сигурност на ООН 1521 (2003), и реши, че мерките по отношение на оръжията не се прилагат за доставки на несмъртоносно военно оборудване, с изключение на несмъртоносни оръжия и муниции, като предварително се уведомява за това Комитета, създаден с параграф 21 от Резолюция 1521 (2003), предназначено единствено за използване от членовете на полицията и силите за сигурност на правителството на Либерия, които са били контролирани и обучени от започването на Мисията на ООН в Либерия през октомври 2003 г.
(5)
Обща позиция 2007/93/ОВППС предвижда допълнителни изключения за тези доставки и призовава за действие на Общността.
(6)
Целесъобразно е да се измени Регламент (ЕО) № 234/2004 по отношение на определянето на компетентните власти.
(7)
Подходящо е изменението да има обратно действие, считано от деня, следващ датата на приемане на Резолюция на Съвета за сигурност на ООН 1731 (2006).
(8)
Поради това Регламент (ЕО) 234/2004 съответно би следвало да се измени,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 234/2004 се изменя както следва:
1)
Член 3 се замества със следното:
„Член 3
1. Чрез дерогация от член 2 компетентните власти на държавата-членка, където се е установил доставчикът, посочени в уебсайтовете, изброени в приложение I, могат да позволят предоставянето на:
а)
техническа помощ, финансиране и финансова помощ, свързани с
(i)
оръжия и свързани материали, когато тази помощ или услуги са предназначени единствено за поддръжката и използването от страна на Мисията на ООН в Либерия или
(ii)
оръжия и муниции, които остават под грижите на специалните служби за сигурност за оперативно използване по предназначение, и са били доставени съгласно одобрението на Комитета, създаден с параграф 21 на Резолюция на Съвета за сигурност на ООН 1521 (2003), на членовете на тези служби за тренировъчни цели преди 13 юни 2006 г.;
б)
финансиране и финансова дейност, свързани с:
(i)
оръжия и свързани материали, предназначени единствено за поддръжка на и използване в международна програма за обучение и реформиране на въоръжените сили и полицията на Либерия, при условие че Комитетът, създаден с параграф 21 на Резолюция на Съвета за сигурност на ООН 1521 (2003), е одобрил износа, продажбата, доставката или трансфера на съответните оръжия и свързани материали,
(ii)
несмъртоносно военно оборудване, предназначено единствено за хуманитарни и защитни цели, при условие че Комитетът, създаден с параграф 21 на Резолюция на Съвета за сигурност на ООН 1521 (2003), е одобрил износа, продажбата, доставката или трансфера на съответното оборудване,
(iii)
оръжия и муниции, предназначени единствено за членовете на полицията и силите за сигурност на правителството на Либерия, които са били контролирани и обучени от започването на Мисията на ООН в Либерия през октомври 2003 г., при условие че Комитетът, създаден с параграф 21 на Резолюция на Съвета за сигурност на ООН 1521 (2003), е одобрил износа, продажбата, доставката или трансфера на съответните оръжия и муниции, или
(iv)
несмъртоносно военно оборудване, с изключение на несмъртоносни оръжия и муниции, предназначени единствено за членовете на полицията и силите за сигурност на правителството на Либерия, които са били контролирани и обучени от започването на Мисията на ООН в Либерия през октомври 2003 г., при условие че Комитетът, създаден с параграф 21 на Резолюция на Съвета за сигурност на ООН 1521 (2003), е одобрил износа, продажбата, доставката или трансфера на съответното оборудване.
2. За действия, които вече са били извършени, не се дават разрешения.“
2)
Член 4 се замества със следното:
„Член 4
1. Когато тези действия са били предварително одобрени от комитета, създаден с параграф 21 от Резолюция 1521 (2003), и чрез дерогация от член 2 от настоящия регламент компетентните власти на държавата-членка, където се е установил доставчикът, посочени в уебсайт в приложение I, могат да позволят предоставянето на техническа помощ, свързана с:
а)
оръжия и свързани материали, предназначени единствено за поддръжка на и използване в международна програма за обучение и реформиране на въоръжените сили и полицията на Либерия;
б)
несмъртоносно военно оборудване, предназначено единствено за хуманитарни и защитни цели; или
в)
оръжия и муниции, предназначени за членовете на полицията и силите за сигурност на правителството на Либерия, които са били контролирани и обучени от започването на Мисията на ООН в Либерия през октомври 2003 г.
Одобрението на Комитета, създаден с параграф 21 на Резолюция на Съвета за сигурност на ООН 1521 (2003), се изисква чрез компетентните органи на държавата-членка, където се е установил доставчикът, посочени в уебсайт в приложение I.
Правителството на съответната държава-членка и правителството на Либерия отправят съвместно искане за одобрение на техническата помощ, свързана с оръжията и мунициите, посочени в точка в), към Комитета, създаден с параграф 21 на Резолюция на Съвета за сигурност на ООН 1521 (2003).
2. За действия, които вече са били извършени, не се дават разрешения.“
3)
Добавя се следният член 8а:
„Член 8а
1. Държавите-членки определят компетентните власти, посочени в настоящия регламент, и ги посочват на или чрез уебсайтовете, изброени в приложение 1.
2. Държавите-членки нотифицират Комисията за компетентните им власти незабавно след влизането в сила на настоящия регламент и също така нотифицират Комисията за всякакви последващи изменения.“
4)
Приложение 1 към Регламент (ЕО) № 234/2004 се заменя с приложение 1 към настоящия регламент.
Член 2
Настоящият регламент влиза в сила в деня след публикуването му в Официален вестник на Европейския съюз.
Той се прилага от 21 декември 2006 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 23 юли 2007 година.